آذربایجان جمهوریتی‌نین پرزیدنتی ایلهام علی یئو دسامبرین 14-ده تورکیه جمهوریتی‌نین خاریجی ایشلر ناظیری مولود چاووش اوغلونو قبول ائتدی.
آذربایجان پرزیدنتی ایلک نوبه‌ده، آنکارادا دمیر یولو قضاسی نتیجه‌سینده اینسان تلفاتی ایله علاقه‌دار باش ساغلیغی وئردی. پرزیدنت ایلهام علی یئو آذربایجان-تورکیه دوستلوق و قارداش‌لیق موناسیبت‌لری‌نین بو گون ان یوکسک سویه‌ده اولدوغونو قئید ائتدی، 2018-جی ایلین علاقه‌لریمیزین داها دا محکملندیریلمه‌سی باخیمیندان چوخ محصولدار ایل اولدوغونو دئدی. اؤزونون تورکیه-‌یه چوخ سایلی سفرلرینه و ائله‌جه ده تورکیه پرزیدنتی‌نین آذربایجانا سفرلرینه توخونان ایلهام علی یئو بیلدیردی کی، بیرگه ایشتیراک ائتدیگیمیز لاییحه‌لرین آچیلیش‌لاری، آذربایجانلا تورکیه-‌نین تشکیل ائتدیگی حربی پاراد و دیگر اؤنملی حادثه‌لر بیرلیگیمیزی بوتون دونیایا نوماییش ائتدیردی. بیرگه حیاتا کئچیریلن لاییحه‌لردن دانیشان پرزیدنت ایلهام علی یئو تاناپ، تاپ، باکی-تفلیس-قارص و ائله‌جه ده دیگر لاییحه‌لرین دونیا اوچون بؤیوک اهمیت داشیدیغینی و اؤلکه‌لریمیزین بوتون مسئله‌لرله باغلی بیر-بیرینی دستکلدیگینی دئدی. دؤولت باشچی‌سی ارمنیستان-آذربایجان داغلیق قاراباغ موناقیشه‌سی‌نین حلی ایشینده تورکیه-‌نین هر زامان بیرمعنا‌لی شکیلده آذربایجانین یانیندا اولدوغونو و تورکیه-‌نین بو مسئله ایله باغلی وئردیگی سون آچیقلاما‌لاری ممنونلوق حیسی ایله قئید ائتدی، قارداش اؤلکه‌نین بو موضعینه گؤره میننتدارلیغینی بیلدیردی.
تورکیه جمهوریتی نین خاریجی ایشلر ناظیری مولود چاووش اوغلو قبولا و باش ساغلیغینا گؤره ایلهام علی یئوه میننتدارلیغینی بیلدیردی. مولود چاووش اوغلو تورکیه جمهوریتی‌نین پرزیدنتی رجب طیب اردوغانین سلام‌لارینی و ان خوش آرزولارینی آذربایجان پرزیدنتینه چاتدیردی.
تورکیه-‌لی ناظیر قئید ائتدی کی، قارداش آذربایجان و آذربایجانین لیدری پرزیدنت ایلهام علی یئو هر زامان تورکیه-‌نین یانیندا اولوب و تورکیه ده عینی شکیلده همیشه آذربایجانین یانیندا‌دیر. مولود چاووش اوغلو باکی-دا کئچیریلن قارا دنیز ایقتیصادی امکداش‌لیق تشکیلاتی‌نین خاریجی ایشلر ناظیرلری شوراسی‌نین 39-جو ایجلاسینا توخونا‌راق بو تدبیرین یوکسک سویه‌ده تشکیلینه گؤره آذربایجان طرفینه تبریک‌لرینی چاتدیردی. او، آذربایجانین مهم اولوسلار آراسی  تدبیرلرین کئچیریلدیگی مکانا چئوریلدیگینی ممنونلوقلا قئید ائتدی. مولود چاووش اوغلو بیلدیردی کی، آذربایجان و تورکیه دؤولت‌لری باشچی‌لاری‌نین صمیمی دوست‌لوغو و قارداش‌لیغی، اونلارین وئردیگی تاپشیریق‌لار سایه‌سینده ایکی اؤلکه‌نین خاریجی ایشلر ناظیرلیک‌لری سیخ قارشی‌لیق‌لی فعالیت گؤستریرلر. او، عینی زاماندا، اؤلکه‌لریمیزین حیاتا کئچیردیگی قلوبال لاییحه‌لرین اؤنمینی قئید ائتدی و قارشیدا بیر چوخ گؤروله‌سی مهم ایشلرین اولدوغونو دئدی. ارمنیستان-آذربایجان داغ‌لیق قاراباغ موناقیشه‌سینه توخونان ناظیر بو موناقیشه‌نین آذربایجانین اراضی بوتؤو‌لوگو اساسیندا حلی ایله باغلی تورکیه-‌نین بون‌دان سونرا دا گوج‌لو دستک وئرجگینی قئید ائتدی.
صحبت زامانی ایکی طرف‌لی موناسیبت‌لرین پرسپکتیو‌لری اطرافیندا فیکیر موبادیله‌سی آپاریلدی.
ایلهام علی یئو تورکیه جمهوریتی‌نین پرزیدنتی رجب طیب اردوغانین سلام‌لارینا گؤره میننتدارلیغینی بیلدیردی، اونون دا سلام‌لارینی و ان خوش آرزولارینی تورکیه پرزیدنتینه چاتدیرماغی خواهیش ائتدی.
